b'\n_START_ARTICLE_\nPasaulio muitini\xc5\xb3 organizacija\n_START_PARAGRAPH_\nPasaulio muitini\xc5\xb3 organizacija, sutr. PMO (angl. World Customs Organization, WCO) - tarptautin\xc4\x97 organizacija, vienijanti daugelio pasaulio valstybi\xc5\xb3 muitines. \xc5\xa0iuo metu \xc5\xa1i organizacija turi daugiau kaip 170 nari\xc5\xb3. B\xc5\xabstin\xc4\x97 \xc4\xafsik\xc5\xabrusi Briuselyje (Belgija)._NEWLINE_Pasaulio muitini\xc5\xb3 organizacijos pagrindin\xc4\x97 veikla ir siekiai yra pad\xc4\x97ti valstyb\xc4\x97ms derinti tarpusavyje muitin\xc4\x97s veikl\xc4\x85, teis\xc4\x97s aktus, taip gerinant tarptautin\xc4\x97s prekybos s\xc4\x85lygas verslo partneriams \xc4\xafvairiose \xc5\xa1alyse._NEWLINE_Nors savo veikl\xc4\x85 prad\xc4\x97jo dar 1947 m., formaliai \xc5\xa1i organizacija buvo \xc4\xafkurta 1952 m. pavadinimu "Muitini\xc5\xb3 bendradarbiavimo taryba" (angl. Customs Co-operation Council, CCC). 1994 m. pervadinta \xc4\xaf Pasaulio muitini\xc5\xb3 organizacij\xc4\x85._NEWLINE_Pasaulio muitini\xc5\xb3 organizacija pareng\xc4\x97 rekomendacij\xc5\xb3 ir konvencij\xc5\xb3, susijusi\xc5\xb3 su muitin\xc4\x97s veikla, taip pat teikia pagalb\xc4\x85 valstybi\xc5\xb3 muitini\xc5\xb3 tarnyboms. Pasaulio muitini\xc5\xb3 organizacija suk\xc5\xabr\xc4\x97 Harmonizuot\xc4\x85 preki\xc5\xb3 apra\xc5\xa1ymo ir klasifikavimo sistem\xc4\x85 (angl. Harmonized Commodity Description and Coding System), kuri\xc4\x85 naudoja dauguma pasaulio valstybi\xc5\xb3 preki\xc5\xb3 klasifikavimui ir mokes\xc4\x8di\xc5\xb3 (pvz., muito tarifo) nustatymui. Europos Komisija \xc5\xa1ios sistemos pagrindu pareng\xc4\x97 Europos Bendrij\xc5\xb3 kombinuot\xc4\x85j\xc4\x85 nomenklat\xc5\xabr\xc4\x85._NEWLINE_2005 m. bir\xc5\xbeelio m\xc4\x97n. Pasaulio muitini\xc5\xb3 organizacija pareng\xc4\x97 Standartus d\xc4\x97l pasaulin\xc4\x97s prekybos saugumo ir skatinimo (angl. Framework of Standards to Secure and Facilitate Global Trade, "SAFE"), tarptautin\xc4\xaf dokument\xc4\x85, kuriame i\xc5\xa1d\xc4\x97stoma 17 rekomendacij\xc5\xb3 (standart\xc5\xb3) d\xc4\x97l saugumo, prekybos skatinimo, kovos su korupcija, mokes\xc4\x8di\xc5\xb3 rinkimo ir kt._NEWLINE_Pasaulio muitini\xc5\xb3 organizacija glaud\xc5\xbeiai bendradarbiauja su Europos S\xc4\x85junga, Jungtini\xc5\xb3 Taut\xc5\xb3 Organizacija ir Interpol\'u._NEWLINE_Dabartinis PMO generalinis sekretorius yra pranc\xc5\xabzas Michel Danet._NEWLINE_Lietuvos muitin\xc4\x97 \xc5\xa1ios organizacijos pilnateise nare tapo 1992 m.'